9.		ODVOLANIE obžalovaného (čo do výroku o vine)
			[§ 307 ods. 1 písm. b) Trestného poriadku]
XY, nar. XX.XX.XXXX, trvalým bydliskom XXXXX, Ul. XXXXX
Okresný súd 
XXXX
K č: XT/XXX/XXXX
Vec:	Odvolanie 
Dňa XX.XX.XXXX som bol uznaný za vinného zo zločinu znásilnenia podľa § 199 ods. 1, ods. 2 písm. b) Trestného zákona – proti odsudzujúcemu rozsudku som podal priamo po hlavnom pojednávaní odvolanie, ktoré teraz písomne odôvodňujem. 
Nie som si vedomý, že by som sa dopustil protiprávneho konania. Moja manželka poškodená AA, ktorá bola vypočutá na hlavnom pojednávaní, uviedla nepravdu, uviedla, že som od nej pod hrozbou násilia požadoval sexuálny styk. Žiadny nátlak som na ňu nevyvíjal, sex bol na báze dobrovoľnosti. Na základe vyššie uvedeného preto požadujem, aby Krajský súd v XXXX ako súd odvolací rozsudok Okresného súdu XXXXX zrušil a vec vrátil na opätovné prejednanie a rozhodnutie.
XY
Poznámka
V tomto prípade podal obžalovaný odvolanie proti odsudzujúcemu rozsudku, ktorým bol obžalovaný uznaný za vinného zo zločinu znásilnenia podľa § 199 ods. 1, ods. 2 písm. b) Trestného zákona, ktorého sa dopustil na svojej manželke poškodenej AA. Obžalovaný sa domáha oslobodenia, pričom ako hlavný dôkaz uvádzal, že výpoveď jeho manželky sa nezakladá na pravde. Odvolanie má odkladný účinok (to zn., že ho nemožno vykonať pokiaľ nie je rozsudok právoplatný) (§ 306 ods. 2 Trestného poriadku). Rozsudok môže podať obžalovaný pre nesprávnosť akéhokoľvek výroku, ktorý sa obvineného týka (vina, trest, náhrada škody), poškodený rozsudok napáda pre nesprávnosť výroku o náhrade škody a zúčastnená osoba pre nesprávnosť výroku o zhabaní veci [§ 307 ods. 1 písm. b), c) Trestného poriadku].
Osoba oprávnená podať odvolanie proti niektorému výroku rozsudku môže ho napadnúť aj preto, že taký výrok nebol urobený, ako aj pre porušenie ustanovení o konaní, ktoré predchádzalo rozsudku, ak toto porušenie mohlo spôsobiť, že výrok je nesprávny alebo že chýba (§ 307 ods. 2 Trestného poriadku)
V prospech obžalovaného môžu rozsudok odvolaním napadnúť okrem obžalovaného a prokurátora i príbuzní obžalovaného v priamom rade, jeho súrodenci, osvojiteľ, osvojenec, manžel a druh. Prokurátor môže tak urobiť i proti vôli obžalovaného. Ak je obžalovaný pozbavený spôsobilosti na právne úkony alebo ak je jeho spôsobilosť na právne úkony obmedzená, môže i proti vôli obžalovaného za neho v jeho prospech odvolanie podať aj jeho zákonný zástupca alebo jeho obhajca (§ 308 ods. 2 Trestného poriadku). 
Odvolanie sa podáva na súde, proti ktorého rozsudku smeruje, a to do 15 dní od oznámenia rozsudku. Oznámením rozsudku je jeho vyhlásenie v prítomnosti toho, komu treba rozsudok doručiť, prípadne jeho doručenie poštou a pod. Ak sa rozsudok vyhlásil v neprítomnosti takejto osoby, oznámením je až doručenie rozsudku. Ak sa rozsudok oznamuje, tak obžalovanému, ako aj jeho obhajcovi a zákonnému zástupcovi, plynie lehota od toho oznámenia, ktoré bolo vykonané najneskoršie (§ 309 ods. 1, ods. 2 Trestného poriadku) (pre obsah odvolania pozri § 311 Trestného poriadku, pozn. autora). V písomne vyhotovenom odvolaní možno uviesť nové skutočnosti a dôkazy. Vzdať sa práva podať odvolanie sa môže akákoľvek osoba, ktorej sa rozsudok týka, prokurátor proti akémukoľvek výroku, obvinený proti výroku o vine a treste a náhrady škody a poškodený len proti výroku o náhrade škody. V neprospech obvineného môže podať odvolanie len prokurátor prípadne poškodená čo sa týka výroku o náhrade škody.
Iný postup je v prípade odsúdenia mladistvého obžalovaného kde môžu odvolanie podať jeho zákonný zástupca, obhajca podať odvolanie aj proti vôli mladistvého obžalovaného; avšak v jeho prospech.
Podľa § 306 Trestného poriadku
(1)	Opravným prostriedkom proti rozsudku súdu prvého stupňa je odvolanie.
(2)	Odvolanie má odkladný účinok.
Podľa § 307 Trestného poriadku
(1)	Ak tento zákon neustanovuje inak, rozsudok môže odvolaním napadnúť
a)	prokurátor pre nesprávnosť ktoréhokoľvek výroku,
b)	obžalovaný pre nesprávnosť výroku, ktorý sa ho priamo týka, okrem výroku o vine v rozsahu, v ktorom súd prijal jeho vyhlásenie, že je vinný, alebo vyhlásenie, že nepopiera spáchanie skutku uvedeného v obžalobe,
c)	poškodený pre nesprávnosť výroku o náhrade škody,
d)	zúčastnená osoba pre nesprávnosť výroku o zhabaní veci.
(2)	Osoba oprávnená podať odvolanie proti niektorému výroku rozsudku môže ho napadnúť aj preto, že taký výrok nebol urobený, ako aj pre porušenie ustanovení o konaní, ktoré predchádzalo rozsudku, ak toto porušenie mohlo spôsobiť, že výrok je nesprávny alebo že chýba.
Podľa § 308 Trestného poriadku
(1)	V neprospech obžalovaného môže rozsudok napadnúť odvolaním prokurátor; len čo do povinnosti na náhradu škody má toto právo aj poškodený, ktorý uplatnil nárok na náhradu škody.
(2)	V prospech obžalovaného môžu rozsudok odvolaním napadnúť okrem obžalovaného a prokurátora i príbuzní obžalovaného v priamom rade, jeho súrodenci, osvojiteľ, osvojenec, manžel a druh. Prokurátor môže tak urobiť i proti vôli obžalovaného. Ak je obžalovaný pozbavený spôsobilosti na právne úkony alebo ak je jeho spôsobilosť na právne úkony obmedzená, môže i proti vôli obžalovaného za neho v jeho prospech odvolanie podať aj jeho zákonný zástupca alebo jeho obhajca.
Podľa § 309 Trestného poriadku
(1)	Odvolanie sa podáva na súde, proti ktorého rozsudku smeruje, a to do 15 dní od oznámenia rozsudku. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku.
(2)	Ak sa rozsudok oznamuje tak obžalovanému, ako aj jeho obhajcovi a zákonnému zástupcovi, plynie lehota od toho oznámenia, ktoré bolo vykonané najneskoršie.
(3)	Orgánu sociálnoprávnej ochrany detí a sociálnej kurately plynie lehota samostatne.
(4)	Iným osobám uvedeným v § 308 ods. 2 okrem prokurátora sa končí lehota tým istým dňom ako obžalovanému.
Podľa § 310 Trestného poriadku
(1)	Ak osoba oprávnená podať odvolanie je prítomná pri vyhlásení rozsudku súdu prvého stupňa a poučená podľa § 309, predseda senátu umožní osobám oprávneným podať odvolanie vyjadriť sa a ich vyhlásenie o opravnom prostriedku sa zaznamená do zápisnice o hlavnom pojednávaní. Ak má obžalovaný obhajcu, môže urobiť také vyhlásenie po porade s obhajcom. Osoba oprávnená podať odvolanie môže oznámiť, že zatiaľ sa k možnosti využitia odvolania nevyjadruje. Do zápisnice o hlavnom pojednávaní sa zaznamená, proti ktorému výroku rozsudku odvolanie smeruje, alebo že odvolanie smeruje aj proti konaniu, ktoré rozsudku predchádzalo.
(2)	Z odvolania prokurátora, ktoré podal na hlavnom pojednávaní, musí byť zrejmé, či odvolanie smeruje v prospech alebo neprospech obžalovaného.
Podľa § 311 Trestného poriadku
(1)	V písomne podanom odvolaní treba uviesť, proti ktorým výrokom odvolanie smeruje, a či smeruje aj proti konaniu, ktoré rozsudku predchádzalo.
(2)	Odvolanie prokurátora, odvolanie, ktoré podáva za obžalovaného jeho obhajca, ako aj odvolanie, ktoré podáva za poškodeného alebo za zúčastnenú osobu ich splnomocnenec, musí byť zároveň odôvodnené tak, aby bolo zrejmé, v ktorej časti sa rozsudok napáda a aké chyby sa vytýkajú rozsudku alebo konaniu, ktoré rozsudku predchádzalo.
(3)	Ak odvolanie nespĺňa podmienky uvedené v odseku 2, predseda senátu vyzve odvolateľa, aby nedostatok odstránil. Ak takejto výzve nevyhovie iná osoba ako obžalovaný, môže súd postupovať podľa § 70.
(4)	Odvolanie možno oprieť o nové skutočnosti a dôkazy.
Podľa § 312 Trestného poriadku
(1)	Po vyhlásení rozsudku sa môže oprávnená osoba odvolania výslovne vzdať. Obžalovaný môže výslovne vyhlásiť, že nesúhlasí s podaním odvolania v svoj prospech osobami uvedenými v § 308 ods. 2.
(2)	Osoba, ktorá odvolanie podala, môže ho výslovným vyhlásením vziať späť, a to až do doby, než sa odvolací súd odoberie na záverečnú poradu. Odvolanie prokurátora môže vziať späť i nadriadený prokurátor.
(3)	Odvolanie podané v prospech obžalovaného obhajcom, inou oprávnenou osobou alebo zákonným zástupcom môže byť vzaté späť len s výslovným súhlasom obžalovaného. Prokurátor môže vziať také odvolanie späť i bez súhlasu obžalovaného. V tom prípade plynie obžalovanému nová lehota na podanie odvolania od upovedomenia, že odvolanie bolo vzaté späť.
(4)	Vzatie odvolania späť vezme uznesením na vedomie predseda senátu odvolacieho súdu, a ak nebola vec doteraz tomuto súdu predložená, predseda senátu súdu prvého stupňa.
Podľa § 313 Trestného poriadku
Odvolanie podané v prospech mladistvého obžalovaného proti jeho vôli prokurátorom, zákonným zástupcom, obhajcom alebo orgánom sociálnoprávnej ochrany detí a sociálnej kurately môže byť vzaté späť aj bez súhlasu mladistvého obžalovaného. V tom prípade plynie mladistvému obžalovanému nová lehota na podanie odvolania od upovedomenia, že odvolanie bolo vzaté späť.